שמירה על הבטיחות במקום העבודה

פקודת הבטיחות בעבודה דנה בחובות המוטלות על המעביד בכל הנוגע למניעת תאונות עבודה ולשמירה על הבטיחות במקום העבודה. שמירה על הבטיחות מתייחסת לגורמי סיכון כגון עבודה עם מכונות, נתיבי גישה ומעבר, עבודה עם מעליות, מלגזות וכלי הרמה אחרים, עבודה עם מכלים בלחץ, הסדרי בטיחות לשעת דליקה וכדומה.
גידור מכונות
יש לגדר לבטח כל חלק נע במכונה, כולל במנועים חשמליים וגנרטורים, וכן לגדר כל חלק מסוכן העלול לפגוע בעובד – כולל חלק "חוצה ושב" העלול למחוץ עובד העובר ליד המכונה. הגידור חייב להיות "לבטח" ולהגן גם על העובד הפזיז או הרשלן. אם מציבים מכונה במקום המונע פגיעה של העובד על-ידי חלק נע שלה, רואים בכך גם כן גידור לבטח. אסור למכור או להשכיר מכונה המופעלת בכוח מכני ושאיננה עונה על תנאי הגידור הנדרשים בחוק.
 מעברים ומשטחי עבודה
יש לאפשר אמצעי גישה בטוחים לכל מקום שאדם צריך לעבור בו אי פעם, ולהתקין מעברים נאותים בחדר העבודה. אסור שחפצים, חומרים, ציוד או כלים יפריעו למעבר בחדר העבודה, במעברים ובמדרגות הבניין.
יש לגדר כל מקום ממנו אדם עשוי ליפול יותר משני מטר, והמקום איננו מאפשר אחיזה בטוחה. יש לכסות או לגדר לבטח כל בור או מכל המכיל נוזל מסוכן, ולגדר לבטח כל פתח ברצפה. יש להתקין מעקה בשני צידי מדרגות שניתן ליפול מהן, ולהחזיק את כל הסולמות במקום העבודה במצב תקין ובטוח.

מעליות
אסור להשתמש במעלית שלא בוצעה בה בדיקה יסודית על-ידי בודק מוסמך, ויש להפעיל את המעלית רק אם קיים עבורה תסקיר בדיקה תקין. קיימות מספר דרישות בטיחות ממעלית, כולל מניעת גישת אדם לפיר המעלית ומניעת הילכדות בין המעלית למבנה. כן מחייב החוק התקני בטיחות אוטומטיים שונים במעליות המיועדות לבני אדם. מעלית חייבת בבדיקה תקופתית על-ידי בודק מעליות מוסמך מדי שישה חודשים.

מלגזות המיועדות להרמת בני-אדם
קיימת תקנה מיוחדת החלה על מלגזות המיועדות להרמת אדם. מותר להרים אדם רק בסל מיוחד המוגן על-ידי מעקה, ובו דלת מתאימה הנפתחת כלפי פנים והנסגרת מכוח עצמה. התקנה מורה על בדיקת הסל לפני השימוש בו, ומפרטת דרישות בטיחות שונות ממפעיל המלגזה המשמשת להרמת אדם.

מכונות הרמה ואבזרי הרמה
מכונת הרמה היא כל התקן המשמש להרמה, הורדה או החזקת מטען תלוי, כולל עגורן, מלגזה, גלגלת כבלים ועוד. אבזר הרמה הוא שרשרת, חבל, וכל אבזר המשמש להעלאה או הורדה של בני אדם או של מטען – והוא איננו חלק קבוע של מתקן ההרמה או של המטען המורם. מכונות הרמה ואבזרי הרמה דורשים בדיקות תקופתיות בידי בודק מוסמך, כאשר יש לציין על גביהם את עומסי העבודה המירביים המותרים. יש לנקוט באמצעים שונים למניעת פגיעה בבני אדם בעת הפעלת מכונות הרמה, והחוק מפרט את הכישורים וההסמכות הנדרשים ממפעילי ואתתי עגורנים.

אבק, אדים וחומרים נפיצים ודליקים
לפני כניסה למקום מוקף (חדר, תא, מכל וכדומה) יש לנקוט באמצעים כדי לסלק אדים העלולים להימצא בו, ויש להתקין פתח מתאים שיאפשר יציאת אדם מחלל מוקף שיש בו אדים או גזים. כניסה למקום מוקף העשוי להכיל אדים מותרת רק אם האדם מצויד במכשיר נשימה מתאים, או שננקטו צעדים אחרים המפורטים בפקודת הבטיחות  (כגון קשירת האדם בחבל שקצהו השני מוחזק על-ידי אדם מבחוץ). 
יש לנקוט בצעדים שונים המיועדים למנוע התפוצצות או התלקחות של אבק נפיץ, ואסור לבצע ריתוך, הלחמה או חיתוך בעזרת חום במתקן או מכל שיש בהם – או שהיו בהם – חומרים נפיצים או דליקים או חומצות. 

דודי קיטור, קולטי קיטור וקולטי אוויר
דוד קיטור הוא מכל סגור שבו מייצרים קיטור בלחץ גבוה מהלחץ האטמוספרי, וקולט קיטור הוא מכל המכיל קיטור בלחץ גבוה. מכל קיטור הוא מכל עם מוצא פתוח לאטמוספרה המכיל קיטור בלחץ הקרוב ללחץ אטמוספרי. פקודת הבטיחות בעבודה מגדירה את אמצעי הבטיחות שצריכים להיות לדודי קיטור, קולטי קיטור ומכלי קיטור. אמצעים אלה כוללים, בין היתר, חובת בדיקה לפני שימוש ראשוני על-ידי בודק מוסמך, בדיקה תקופתית לתקינות המתקן, ואמצעים הנדסיים שונים להפעלה בטוחה. 
פקודת הבטיחות מתייחסת גם לבטיחות בקולט אוויר, היינו מכלים המיועדים להכיל אוויר דחוס – כולל מכלים המשמשים לריסוס צבע או לפליטת שמן בכוח אוויר דחוס. גם קולטי אוויר צריכים לאמצעי בטיחות מיוחדים כמפורט בפקודה, ובדיקה תקופתית על-ידי בודק מוסמך.

עבודה על גגות שבירים או תלולים
אסור לעבוד על גג תלול או שביר אלא אם ננקטו צעדים מתאימים שימנעו את נפילת העובד מגובה העולה על שני מטר. צעדים אלה יכולים לכלול, למשל, רשת לבלימת נפילה, התקנת מחיצה למניעת החלקה במורד הגג, התקנת פיגום נאות בקצה הגג למניעת נפילה, התקנת לוחות עץ רחבים המבטיחים אחיזת רגל נאותה, ושימוש בחגורת בטיחות או ברתמת בטיחות הקשורות לנקודות עגינה מתאימות.

הסדרי בטיחות לשעת דליקה
בכל מפעל צריך שיהיו מספיק פתחים ויציאות המאפשרים הימלטות העובדים בשעת דליקה, ויש לסמן באופן ברור דלתות, חלונות, או מוצא אחר המשמש כממלט דליקה. לכל העובדים צריך להיות מעבר חופשי לממלטי דליקה, ואם נמצא אדם במפעל, אסור לנעול את דלתות החדר שבתוכו הוא נמצא, את דלתות המפעל - אלא אם אפשר לפתוח בקלות דלתות אלו מתוך הבניין. דלתות חדר בו עובדים יותר מעשרה אנשים ייפתחו החוצה (אלא אם הן דלתות הזזה), וכך גם  כל הדלתות המשמשות ליציאת עובדים מהמפעל . 
במפעל שעובדים בו יותר מעשרים בני אדם, וכן במפעל שיש בו חומרים דליקים מאוד או נפיצים, חייבת להיות אזעקה שתישמע היטב בכל הבניין במקרה של דליקה.                                                     
                                                                                                                               
בטיחות בעבודות בנייה
קיימת תקנה מיוחדת לבטיחות בעבודות בנייה העוסקת בנושא האחריות לבטיחות בבנייה, מינוי מנהל עבודה, חובות קבלנים וקבלני משנה, הכנת משטחי עבודה ומדרכות מעבר, הצבת פיגומים, סולמות, גידור פתחים, התקנת טפסות, הוראות לבנייה טרומית והקמת מבני מתכת. כך דנה התקנה בחפירות ועבודת עפר, ביצוע הריסות ועבודות שונות אחרות, עבודה במכונות, מגדלי הרמה, חשמל ועוד.
חשוב לעוסקים בבנייה לדעת כי האחריות לבטיחות מוטלת בו זמנית על כמה ממלאי תפקידים: על מבצע הבנייה (מזמין העבודה, או האדם העיקרי היוזם והמטפל בארגון העבודה והוצאתה), על הקבלן הראשי המבצע את העבודה (אם מצויים כמה קבלנים ראשיים, מזמין העבודה עשוי להיחשב  כמבצע הבנייה), ובמיוחד על מנהל העבודה באתר שעליו מוטלת עיקר האחריות לביצוע הבטיחות בשטח ולהדרכת העובדים לפי דרישות התקנה.
אם קבלן מבצע עבודת בנייה בתחומי מפעל, רואים את מבצע הבנייה כאחראי על קיום הוראות הבטיחות באתר הבנייה רק אם השטח שבו הוא עובד תחום ומגודר, ואין לעובדי המפעל גישה לשטח זה.  
                     
בטיחות בעבודה עם חשמל
חוק החשמל ותקנות הבטיחות בעבודה מציגים מכלול דרישות הקשורות לעבודה עם חשמל, ומפרטים, בין היתר, את הרשיונות הנדרשים מחשמלאים מסוגים שונים (חשמלאי ראשי, חשמלאי מוסמך, חשמלאי עוזר וכיוצא בזה). התקנות מתייחסות לצורך בבידוד מוליכים עם מתח, מניעת פגיעה מכבלי חשמל זמניים, התקנת מפסקי מגן, והגנה על ציוד חשמלי מפני רטיבות, אבק, אש ומפגעים אחרים. קיימות בתקנות הוראות לגבי  מבנה לוח חשמל, סימון המפסקים בו, ודרישות להתקנת מפסק מגן בלוח. התקנות מתייחסות גם להתקנת נורות חשמל בגובה ובטיחות בעבודה עם נורות חשמל מיטלטלות המופעלות ביד. 
במסגרת חוק החשמל פורסמה תקנה מיוחדת המפרטת את התכונות הנדרשות ממתקני חשמל        
שונים במתח של עד 1,000 וולט הנמצאים באתרים רפואיים. רק חשמלאי מוסמך לתכנן, להתקין, לבדוק או לתקן מתקן חשמלי באתר רפואי, והתקנה מפרטת את הדרישות הספציפיות ממכשירים שונים הקשורות לתאורה, אספקת החשמל, מפסקי מגן, השוואת פוטנציאלים, הזנה חילופית ועוד.